Superstjerne truer med å legge opp i protest mot skiforbundet
ARTIKKELEN ER OVER FIRE ÅR GAMMEL Anna Fenninger er både OL-mester, verdensmester og har de to siste sesongene vunnet den alpine verdenscupen sammenlagt. Hun truer med å legge opp etter at Østerrikes skiforbund har forlangt at hun må bryte med sin tyske manager Klaus Kärcher, skriver sportnet.at. Østerrike har altså fått en sak som kan minne litt om striden mellom Norges Skiforbund og Petter Northug.Også i denne saken handler det om sponsoravtaler som manager Kärcher har forhandlet fram for Fenninger, skriver Spiegel.– Høyst upassende, er Fenningers karakteristikk av kravet fra skiforbundet. – Jeg kommer aldri til å kvitte meg med manageren. Jeg legger heller opp enn å godta det kravet, fastslo Fenninger i en epost til de ansvarlige i ÖSV. Hun kritiserte samtidig hvordan det sportslige apparatet rundt henne på landslaget er lagt opp. Fenninger er superstjerne i Østerrike etter å ha vunnet gull i super-G i Sotsji-OL og vunnet både super-G og storslalåm i årets VM i Beaver Creek. Nå har hun altså overraskende forlatt en barmarkssamling på Kypros. Grunnen skal være at hun ønsker å komme bort fra de østerrikske mediefolkene, som naturlig nok har inntatt ferieøya i håp om å få kommentar fra henne. Skiforbundet mener at Fenninger har tatt en klok beslutning når hun forlater treningsleiren. Hun ønsker ikke å uttale seg mer i offentligheten.– Vi oppklarer forhåpentligvis denne saken internt, som fra begynnelsen var meningen, skrev hun på sin Facebook-side tirsdag. – Jeg beklager at en epost med fortrolig innhold har kommet ut til offentligheten. Ifølge skiforbundet skal de ha et oppklaringsmøte med Fenninger neste uke. I e-posten til de ansvarlige i skiforbundet skrev Anna Fenninger om Kärcher at «han er mannen som kan gi meg den støtte som bare en uavhengig konsulent kan gi, som ikke er fanget i interessekonflikter, og som også bringer inn den nødvendig visjon for en individuell markedsføring».
Skistjernen Anna Fenninger (25) truer med å legge opp i protest mot det østerrikske skiforbundet. Nå har hun forlatt en treningsleir på Kypros i hui og hast.